**Pasi Antero Viheraho** (ent. **Jari Sakari Siikonen**, s. 22. maaliskuuta 1966 Tukholma) on suomalainen tubettaja ja radioamatööri. Hänet tunnetaan parhaiten YouTube-videoistaan, joita hän julkaisee omaa nimeään kantavalla kanavallaan. Viheraho tunnetaan myös muun muassa suorapuheisuudestaan, poliittisista kannanotoistaan sekä elektroniikkaharrastuksestaan. Hän juontaa harrasteradiotaan nimeltään Pasiradio.

Nuoruus
-------

Viheraho syntyi vuonna 1966 Tukholmassa, Ruotsissa. Hän kasvoi kuitenkin Suomessa ja vietti nuoruutensa Lahdessa isoäitinsä kasvattamana.

Nuorena Viheraho harrasti rikoksia, muun muassa soittamalla puhelinkioskeista ilman rahaa. Puhelinliikenteen järjestelmällisen häiritsemisen hän aloitti vuonna 1985. Hän rakensi puhelinlaitteita, joilla kykeni soittamaan ilmaiseksi minne tahansa, sekä sekoitti Päijät-Hämeen puhelinyhdistyksen keskustietokoneen etsimällä numerosarjoja, joilla voi soittaa paikallispuhelumaksulla minne tahansa. Hän aiheutti omalla puhelimellaan toimintahäiriöitä 30 000 lahtelaiseen puhelimeen ja mykisti 8 000 puhelinta kokonaan. Hänet tuomittiin Lahden raastuvanoikeudessa tammikuussa 1987 rikoksistaan 10 kuukauden ja 10 päivän ehdolliseen vankeuteen ja 120 päiväsakkoon, sekä noin 60 000 markan korvauksiin Päijät-Hämeen puhelinyhdistykselle.

Viheraho oli nuoruudessaan aktiivinen ja taitava pianonsoittaja, ja hän edelleen harrastaa pianonsoittoa aika ajoin. Hän vaihtoi nimensä vuoteen 1995 mennessä ja sai työkyvyttömyyseläkkeen masennuksensa ja univaikeuksiensa vuoksi.

Toiminta
--------

### Videot

Viherahon videotuotanto on tullut tunnetuksi miehen suorapuheisuudesta sekä spontaaneista videoista, joita ei juurikaan ole editoitu tai käsikirjoitettu valmiiksi. Videoilla nähdään muun muassa Viherahon kannanottoja politiikkaan ja virkavaltaan, hänen arkirutiinejaan, automatkojaan, radio- ja elektroniikkaharrastustaan sekä omalaatuista ruoanlaittoaan. Toisinaan hän tekee videoita myös pianonsoitostaan.

Viheraho aloitti videotuotantonsa vuonna 2006 ryhtymällä kuvaamaan jokapäiväistä elämäänsä. Aluksi hän julkaisi videoitaan internetin uutisryhmissä ja Google Video -palvelussa. Ensimmäisen YouTube-kanavansa hän loi 10. helmikuuta 2007 ja oli täten ensimmäisiä suomalaisia tubettajia. Vuoteen 2010 mennessä kanavan videoita oltiin katsottu yli 13 miljoonaa kertaa. YouTube poisti kyseisen kanavan tekijänoikeusrikkomuksista johtuen maaliskuussa 2011, sen ollessa yksi Suomen tilatuimmista kanavista. Viheraho siirtyi julkaisemaan videoita Vimeoon, kritisoiden YouTubessa vallitsevaa sensuuria. YouTube kuitenkin palautti kanavan huhtikuussa 2011, mutta Viheraho ilmoitti jatkavansa Vimeossa ja sulki kanavansa lopullisesti. Samassa yhteydessä YouTubesta poistuivat myös kaikki Viherahon siihen mennessä lataamat videot. Viheraho palasi lopulta YouTubeen 30. maaliskuuta 2012 nykyisellä kanavallaan.

Maaliskuussa 2024 Viheraholla oli YouTuben pääkanavallaan, nykyiseltä nimeltään Pasi Viheraho 1, yli 76 tuhatta tilaajaa. Hän on julkaissut kanavallaan yli 10 000 videota, joita on katsottu yli 79 miljoonaa kertaa. Hänellä on YouTubessa myös rinnakkaiskanava, jolle hän julkaisee säännöllisesti sisältöä. Kanava on nimeltään Pasi Viheraho 2, ja sillä on yli neljä tuhatta tilaajaa sekä yli tuhat julkaistua videota.

### Pasiradio

Pasiradion logo
Viherahon juontaman nettiradion, Pasiradion, ensimmäinen lähetys kuultiin Viherahon kotistudiosta Hollolasta huhtikuussa 2007. Lähetys, johon kuuntelijat saattoivat myös soittaa, pidettiin sittemmin joka perjantai-ilta. Pasiradio joutui ainakin vuonna 2008 toistuvasti palvelunestohyökkäysten kohteeksi, mistä Viheraho teki rikosilmoituksen. Vuoteen 2013 mennessä kuitenkin vain viisi lähetystä jäi toteuttamatta aikataulun mukaisesti.

Pasiradio on vieraillut vuosien varrella muun muassa Lahden Rautatiepäivillä, Sexhibition-messuilla ja Tubeconissa. Syksyllä 2012 Pasiradio kiersi ympäri Suomea asuntovaunuun rakennetun liikkuvan studionsa kanssa. Kesällä 2015 Pasiradio aloitti ULA-lähetykset ja sen ohjelmisto laajeni ympärivuorokautiseksi. Tammikuussa 2017 Pasiradiolle myönnettiin kolmen kuukauden taajuusluvat kolmella eri taajuudella Lahden ja Kouvolan alueilla.

Pasiradion menestyksestä huolimatta Viheraho on kertonut, että ei ole kiinnostunut palkallisesta työstä radioalalla työkyvyttömyyseläkkeensä vuoksi.

### Muuten julkisuudessa

Viheraho esiintyi vuonna 1990 Yle TV1:n lyhytdokumentissa *Musta Ikaros*, ja hän on esiintynyt myös *Karpolla on asiaa* -ohjelmassa vuonna 1995. Viheraho on ollut useissa televisiohaastatteluissa, kuten MTV3:n *Kymmenen uutisten* loppukevennyksessä vuonna 2001, sekä seuraamassa Matti Nykäsen vapautumista vankilasta vuonna 2005. Lisäksi Viheraho on ollut mukana Ylen *Suomi Ilmiö* -ohjelmassa 9. heinäkuuta 2005 ja esiintynyt vuonna 2013 Ylen dokumentissa *Tubettajat – Kiertoradan kansalaiset*. Viheraho palkittiin vuoden 2014 Tubeconin yleisöäänestyksessä elämäntyöpalkinnolla.

Viherahon henkilöllisyydellä on tehty suuri määrä aiheettomia tilauksia ja varauksia, joiden kustannukset ovat kasaantuneet hänelle. Lisäksi hän on kohdannut perusteettomia ilmoituksia eläin- ja lastensuojelusta, sekä erilaisia laittomia uhkauksia. Hän on kertonut, että identiteettivarkauksien osasyynä on se, että hän vahingossa näytti eräässä videossaan lomakkeen, jossa näkyi hänen henkilötunnuksensa.

Politiikka
----------

Viheraho ottaa videoillaan usein kriittisesti kantaa politiikkaan ja yhteiskunnallisiin asioihin. Hän on ollut kahdesti kuntavaaliehdokkaana. Vuoden 2008 vaaleissa hän oli SDP:n ehdokkaana Hollolassa ja sai 34 ääntä tulematta valituksi. Vuoden 2017 vaaleissa hän oli mukana Sitoutumattoman Rehellisen Ryhmän ehdokkaana Lahdessa. Hän sai 340 ääntä, mutta ei tullut valituksi.

Toukokuussa 2022 Viheraho kertoi liittyneensä Suomen Kansa Ensin -puolueeseen ja pyrkineensä kansanedustajaksi vuoden 2023 eduskuntavaaleissa. Hän sai Hämeen vaalipiiristä 512 ääntä, eikä tullut valituksi.

Yksityiselämä
-------------

Viheraho asuu Lahden Uudessakylässä, joka sijaitsi ennen vuoden 2016 kuntaliitosta Nastolan kunnan alueella. Hän muutti sinne vuonna 2012 naapurikunnasta Hollolasta.

Viheraho meni naisystävänsä kanssa kihloihin vuoden 2019 marraskuussa. Parilla on kaksi lasta. Viheraho ilmoitti Facebook-tilillään syyskuussa 2020, että hän on eronnut kihlatustaan.

Viheraholla oli vuosina 1993–2005 narttukoira nimeltä Lady, jonka jälkeen hän hankki uroskoiran nimeltä Rontti (2006–2018). Molemmat koirat olivat rodultaan afgaaninvinttikoiria. Rontti-koira oli tullut tunnetuksi miehen YouTube-kanavalla, ja koiran kuoleman johdosta Viheraho julkaisi tunnin pituisen muistovideon. Viheraho on sen jälkeen hankkinut kaksi uutta koiraa yhdessä naisystävänsä kanssa.

Viheraho ilmoitti YouTube-kanavallaan 13. kesäkuuta 2023 sairastuneensa eturauhassyöpään. Hän sai sädehoitoa sairautensa hoitamiseksi. 14. joulukuuta 2023 julkaistussa videossa hän kertoi, että syöpähoitojen jälkeen hänen PSA-arvonsa olivat palautuneet normaalille tasolle, ja että ensimmäinen seurantakäynti olisi vuoden 2024 puolella.

Lähteet
-------

1. ↑  Määttä, Jasmin: Pasi, 51, oli YouTuben ensimmäisiä suomalaisjulkkiksia, yli 43 miljoonaa katselukertaa - video! *Seiska*.  30.7.2017. Viitattu 16.8.2022.
2. ↑  Näin elää 57-vuotias tubettaja, joka voitti nuorten vaalit – Pasi Viheraho päästi Ylen kotiinsa *Yle Uutiset*.  29.4.2023. Viitattu 28.3.2024.
3. ↑  Junnila, Jarkko: Soitellaan, tuumasi Siikonen – ja sai 10 kuukautta ehdollista.  *Alibi*, 1987, nro 3. Artikkelin verkkoversio.
4. ↑  Pasin soittoharrastus Viheraho.info. Viitattu 14.8.2022.
5. 1 2  Pasi Viheraho Karpolla on asiaa -ohjelmassa vuonna 1995 Riemurasia. Viitattu 14.8.2022.
6. 1 2  Sivuhenkilö: Pasi Viheraho *Ylioppilaslehti*. 5.11.2013.
7. ↑  UNEN SAANTI ONGELMAT?  27.4.2008. Viheraho.info. Viitattu 16.8.2022.
8. 1 2  Böhm, Jarkko: Miksi niin moni tuntee Pasi Viherahon? *Savon Sanomat*. 7.4.2010.
9. ↑  pasiviheraho YouTube.  Arkistoitu 15.12.2007. Viitattu 14.8.2022.
10. ↑  Youtube poisti Pasi Viherahon tunnuksen  24.3.2011. IT Paukku. Viitattu 14.8.2022.
11. ↑  Youtube avasi Pasi Viherahon kanavan jälleen!  8.4.2011. IT Paukku. Viitattu 14.8.2022.
12. 1 2  Pasi Viheraho 1. *YouTube*. Viitattu 10.3.2024.
13. ↑  Pasi Viheraho 2. *YouTube*. Viitattu 9.3.2024.
14. 1 2  Oinaala, Sampsa: Pasiradio on aikamme undergroundia *Helsingin Sanomat*. 8.11.2013.
15. ↑  Palvelunestohyökkäys piinaa Pasiradiota, *Ilta-Sanomat* 18.8.2008
16. ↑  Pasiradion kotisivut *pasiradio.com*.
17. ↑  Pasiradio aalloille kolmella taajuudella, *Mediamonitori* 30.1.2017
18. ↑  Pasi Viheraho – Musta ikaros -dokumentti 31.05.1990 1/2 YouTube. Viitattu 14.8.2022.
19. ↑  Kymmenen uutisten kevennys vuodelta 2001 *MTV Uutiset*. YouTube. Viitattu 14.8.2022.
20. ↑  Suomi ilmiö 09.07.2005 Pasi Viheraho YouTube. Viitattu 14.8.2022.
21. ↑  Tubettajat  21.10.2013. IMDb. Viitattu 14.8.2022.
22. ↑  Tubettajat luovat elämästään ohjelman *Elävä arkisto*. Yleisradio. Viitattu 14.8.2022.
23. ↑  Videotähdet palkittiin Tubeconissa – Paavo Väyryselle erityismaininta *MTV Uutiset*.  17.8.2014. Viitattu 14.8.2022.
24. ↑  Pasia on piinattu jo vuosia – hänen nimissään tilataan kiusallaan lehtiä, sairaalakäyntejä ja jopa huvipuistosynttäreitä – "Siellä oli tarjoilutkin valmiina" (Arkistoitu – Internet Archive) *MTV Uutiset*. 17.6.2017.
25. ↑  Lahtelainen konkaritubettaja jatkuvan kiusaamisen kohteena – "Olen saanut elämäni aikana niin paljon paskaa niskaan, etten helposti hätkähdä" *Etelä-Suomen Sanomat*. 24.10.2017.
26. ↑  Viheraho, Pasi *vaalit.yle.fi*. Viitattu 8.6.2022.
27. ↑  Pasi Viheraho (Sitoutumaton Rehellinen Ryhmä) | Vaalikone – Vaalitulos *Vaalikone Kuntavaalit 2017 – Yle*.  12.5.2017. Yleisradio.  Arkistoitu 8.11.2017. Viitattu 11.6.2017.
28. ↑  Heipä Hei Pasi Viheraho eduskuntaan! Pasi Viheraho. Viitattu 22.5.2022.
29. ↑  Pasi Viheraho | Tulospalvelu | Eduskuntavaalit 2023 *Yle.fi*. Viitattu 5.4.2023.
30. ↑  Viheraho, Pasi: MENTIIN KIHLOIHIN JOULULAHJOJEN OSTAMISTA JA KATSASTETTIIN AUTO  29.11.2019. YouTube.
31. ↑  Pasi Viheraho: eropäivitys *Facebook*.  25.9.2020.
32. ↑  Viheraho, Pasi: IN MEMORIAM RONTTI 7.3.2006 - 1.8.2018  23.8.2019. YouTube. Viitattu 11.5.2020.
33. ↑  Viheraho, Pasi: SYÖPÄ SE NYT VAAN SITTEN ON  13.6.2023. YouTube. Viitattu 13.6.2023.
34. ↑  Viheraho, Pasi: 23 B JOULUPUKKI LIHIS SYÖPÄHOITOA JA MITEN SYÖPÄ HOIDOT MENIVÄT  14.12.2023. YouTube. Viitattu 10.3.2024.

Aiheesta muualla
----------------

* Pasi Viherahon kotisivut
* Viherahon keskustelufoorumi